Старэйшы сын Іван марыў стаць ваенным. Пасля заканчэння сярэдняй школы разам з аднакласнікам Уладзімірам Васюхневічам адправіліся паступаць у Ташкенцкае агульнавайсковае ваеннае вучылішча. Амаль тыдзень цягніком праз Маскву дабіраліся ва ўзбекскую сталіцу. Па дарозе дамовіліся: калі адзін не паступіць, то і другі забярэ дакументы. Уладзімір экзамены не вытрымаў, а Іван паступіў. Каб не падвесці сябра, пайшоў за дакументамі, а ў прыёмнай камісіі здзівіліся яго рашэнню і параілі не спяшацца. Абітурыент настаяў на сваім. Дома старэйшая сястра Ніна, каб брат не губляў навучальны год, адправіла яго атэстат і заяву ў Ляхавіцкі саўгас-тэхнікум.